মওদুদ আরও বলেন, ‘ধরে নিলাম মামলার রায়ে তার সাজা হয়ে গেল। ভালো কথা, আমরা আপিল ফাইল করব। আপিলটা হলো যে বিচার হয়েছে সে বিচারের ধারাবাহিকতা। তখন আমরা তার জন্য ইনশা আল্লাহ জামিন নেব। আর তখন বেগম খালেদা জিয়া সাজাপ্রাপ্ত হলেও নির্বাচনে সরাসরি অংশ নিতে পারবেন এবং তার পাশাপাশি দল ও জোটের নেতৃত্বও দিতে পারবেন।’ ব্যারিস্টার মওদুদ আগামী জাতীয় সংসদ নির্বাচন প্রসঙ্গে বলেন, নির্বাচন কমিশন কিংবা নির্বাচনকালীন সহায়ক সরকারও বড় কথা নয়। গণতান্ত্রিক পরিবেশ বজায় রাখতে হবে। সবার জন্য সমান অধিকার নিশ্চিত করতে হবে। তা শুধু নির্বাচনের এক মাস আগে নয়, এখন থেকেই সবার জন্য সমান অধিকার নিশ্চিত করতে হবে। সব নেতা-কর্মীর নামে থাকা রাজনৈতিক মামলা প্রত্যাহার করে নিতে হবে। তাহলেই বোঝা যাবে একটি অবাধ, সুষ্ঠু, গ্রহণযোগ্য নির্বাচনের সম্ভাবনা আছে। আর বিএনপি শান্তিপূর্ণভাবে আলাপ-আলোচনা ও সমঝোতার মাধ্যমেই বিদ্যমান রাজনৈতিক সংকট নিরসন করতে চায়। অন্যথায় আন্দোলন ছাড়া বিকল্প থাকবে না। তিনি পরিষ্কার ভাষায় বলেন, একদলীয় কোনো নির্বাচন বাংলাদেশের মাটিতে আর হবে না। সে ধরনের পরিকল্পনা কারও থাকলে তারা বাস্তবতা থেকে বিচ্ছিন্ন আছেন। গণতান্ত্রিক এই পরিবেশ ফিরিয়ে আনার জন্য বিএনপির আন্দোলনও চলবে, চলবে নির্বাচনের প্রস্তুতিও। ব্যারিস্টার মওদুদ অভিযোগ করে বলেন, পিলখানা হত্যাকাণ্ডের নেপথ্য নায়কদের বিচার করা হয়নি। বিডিআর বিদ্রোহ দমনে সরকার তাত্ক্ষণিকভাবে কোনো ব্যবস্থা নেয়নি। কারা এই সেনা কর্মকর্তাদের হত্যার পেছনে ছিল, কী উদ্দেশ্য ছিল তাদের, এসব জনগণকে জানাতে হবে। কারণ কেউ এর দায় এড়াতে পারে না। আর নৃশংস এই ঘটনার নেপথ্যের লোকদের বিচার হলেই নিহতদের আত্মা শান্তি পাবে।